**ΠΑΝΕΠΙΣΤΗΜΙΟ ΙΩΑΝΝΙΝΩΝ**

**ΣΧΟΛΗ ΟΙΚΟΝΟΜΙΚΩΝ ΚΑΙ ΔΙΟΙΚΗΤΙΚΩΝ ΕΠΙΣΤΗΜΩΝ**

**ΤΜΗΜΑ ΟΙΚΟΝΟΜΙΚΩΝ ΕΠΙΣΤΗΜΩΝ**

ΚΑΝΟΝΙΣΜΟΣ ΥΛΟΠΟΙΗΣΗΣ ΠΡΟΓΡΑΜΜΑΤΟΣ ERASMUS+

(ΚΙΝΗΤΙΚΟΤΗΤΑ ΦΟΙΤΗΤΏΝ)

ΤΟΥ ΤΜΗΜΑΤΟΣ ΟΙΚΟΝΟΜΙΚΩΝ ΕΠΙΣΤΗΜΩΝ

**ΕΙΣΑΓΩΓΗ**

Το Τμήμα Οικονομικών Επιστημών του Πανεπιστημίου Ιωαννίνων συμμετέχει στο Πρόγραμμα Κινητικότητας Erasmus+ από το ακαδημαϊκό έτος 2000-01.

**ΣΤΟΧΟΙ ΤΟΥ ΠΡΟΓΡΑΜΜΑΤΟΣ**

Το Πρόγραμμα της Ευρωπαϊκής Επιτροπής *Erasmus+ - Βασική Δράση 1: Κινητικότητα* επιχορηγεί την Κινητικότητα Φοιτητών σε Ιδρύματα Ανώτατης Εκπαίδευσης (Κινητικότητα για σπουδές) ή σε Επιχειρήσεις/Οργανισμούς/Ινστιτούτα/Ερευνητικά κέντρα/Πρεσβείες κ.α. (Κινητικότητα για πρακτική άσκηση), σε χώρες που συμμετέχουν στο πρόγραμμα. Οι αντικειμενικοί στόχοι του προγράμματος είναι, μεταξύ άλλων, η ενίσχυση των δεξιοτήτων όπως π.χ. η βελτίωση γλωσσικών δεξιοτήτων, η απόκτηση διαπολιτισμικών γνώσεων μέσω της επαφής με διαφορετικές κουλτούρες και πολιτισμούς, η ανάπτυξη επαγγελματικών προσόντων και η ενίσχυση της απασχολησιμότητας.

**ΥΠΟΤΡΟΦΙΕΣ ΚΙΝΗΤΙΚΟΤΗΤΑΣ**

Οι φοιτητές/τριες που έχουν επιλεγεί για μετακίνηση στο πλαίσιο του προγράμματος Erasmus+ (μετακίνηση για σπουδές ή για πρακτική άσκηση) λαμβάνουν μηνιαία οικονομική επιχορήγηση με τη μορφή υποτροφίας, η οποία έχει ως στόχο την ενίσχυση του κόστους κινητικότητας (έξοδα ταξιδιού, διαφορά στο κόστος διαβίωσης κ.α.). Η περίοδος παραμονής στο εξωτερικό τόσο για σπουδές ή για πρακτική άσκηση μπορεί να κυμαίνεται από δύο (2) έως δώδεκα (12) μήνες. Σημειώνεται ότι οι προπτυχιακοί φοιτητές/τριες που πρόκειται να μετακινηθούν για σπουδές σε Πανεπιστήμιο-εταίρο μετακινούνται κατ’ ελάχιστον για ένα ακαδημαϊκό εξάμηνο. Κινητικότητα για σπουδές διάρκειας μικρότερης του ενός ακαδημαϊκού εξαμήνου, π.χ. διάρκειας 2-4 μηνών, δύναται να πραγματοποιηθεί μόνο για μεταπτυχιακούς φοιτητές ή υποψήφιους διδάκτορες στο πλαίσιο της μεταπτυχιακής διπλωματικής εργασίας ή της διδακτορικής διατριβής.

**ΑΝΑΓΝΩΡΙΣΗ ΠΕΡΙΟΔΟΥ ΣΠΟΥΔΩΝ ΚΑΙ ΠΡΑΚΤΙΚΗΣ ΑΣΚΗΣΗΣ**

Το Τμήμα Οικονομικών Επιστημών του Πανεπιστημίου Ιωαννίνων αναγνωρίζει την περίοδο σπουδών στο εξωτερικό (συμπεριλαμβανομένων των εξετάσεων και άλλων μορφών αξιολόγησης) και προβαίνει σε αντικατάσταση αντίστοιχης περιόδου σπουδών στο Πανεπιστήμιο Ιωαννίνων (επίσης συμπεριλαμβανομένων των εξετάσεων και άλλων μορφών αξιολόγησης), σύμφωνα με την υπογεγραμμένη Συμφωνία Σπουδών (Learning Agreement). Σε ό,τι αφορά την κινητικότητα για πρακτική άσκηση, το Τμήμα Οικονομικών Επιστημών αναγνωρίζει, σύμφωνα με την υπογεγραμμένη συμφωνία, την περίοδο πρακτικής άσκησης και φροντίζει για τη χορήγηση πιστωτικών μονάδων 2 ECTS, την αναγραφή στην αναλυτική βαθμολογία του φοιτητή/τριας, και την καταγραφή της πρακτικής άσκησης στο Παράρτημα Διπλώματος. Στην περίπτωση κινητικότητας για πρακτική άσκηση πρόσφατα αποφοίτων δεν χορηγούνται πιστωτικές μονάδες ECTS.

**ΟΡΟΙ & ΠΡΟΥΠΟΘΕΣΕΙΣ ΣΥΜΜΕΤΟΧΗΣ**

**(α) Προπτυχιακοί Φοιτητές**

Όλοι οι εγγεγραμμένοι προπτυχιακοί φοιτητές του Τμήματος Οικονομικών Επιστημών δύνανται να κάνουν αίτηση στο Πρόγραμμα Κινητικότητας Erasmus+, εφόσον το επιθυμούν, με βασικές προϋποθέσεις, ωστόσο, τις κάτωθι:

* Επιτυχές αποτέλεσμα σε τουλάχιστον 7 από τα 8 μαθήματα του 1ου έτους, κατά την υποβολή της αίτησης.
* Καλή γνώση (τουλάχιστον επιπέδου Β2) της αγγλικής γλώσσας, ή της γλώσσας διδασκαλίας του ιδρύματος υποδοχής (για άλλη ξένη γλώσσα πλην της αγγλικής), ή της επίσημης γλώσσας της χώρας υποδοχής ή του φορέα υποδοχής (στην περίπτωση κινητικότητας για πρακτική άσκηση). Οι απαιτούμενοι τίτλοι γλωσσομάθειας που ορίζουν τα Ιδρύματα Υποδοχής περιγράφονται στον Πίνακα Φοιτητικής Κινητικότητας (Διμερείς Συμφωνίες). Για την πιστοποίηση γνώσης της ξένης γλώσσας κατατίθεται σχετικό πιστοποιητικό μαζί με την αίτηση των φοιτητών/τριων.

**(β) Μεταπτυχιακοί Φοιτητές**

Όλοι οι εγγεγραμμένοι μεταπτυχιακοί φοιτητές του Τμήματος Οικονομικών Επιστημών δύνανται να κάνουν αίτηση στο Πρόγραμμα Κινητικότητας Erasmus+, εφόσον το επιθυμούν, με βασικές προϋποθέσεις, ωστόσο, τις κάτωθι:

* Επιτυχές αποτέλεσμα στο σύνολο των μαθημάτων του 1ου εξαμήνου του ΠΜΣ.
* Αποδεδειγμένη γνώση της γλώσσας του Πανεπιστημίου Υποδοχής ή της Γλώσσας Διδασκαλίας σε αυτό, στο επίπεδο εκείνο που αναγράφεται στον Πίνακα Φοιτητικής Ροής (Διμερή Συμφωνία με το συγκεκριμένο ίδρυμα), ή της επίσημης γλώσσας της χώρας υποδοχής ή του φορέα υποδοχής (στην περίπτωση κινητικότητας για πρακτική άσκηση).
* Ο φοιτητής/τρια να έχει την έγκριση, για τη μετάβασή του/της στο εξωτερικό μέσω του Erasmus+, του επιβλέποντος της μεταπτυχιακής διπλωματικής εργασίας, ή, σε περίπτωση που δεν έχει οριστεί, της αρμόδιας Συντονιστικής Επιτροπής Μεταπτυχιακών Σπουδών.

**(γ) Υποψήφιοι Διδάκτορες**

Όλοι οι υποψήφιοι διδάκτορες του Τμήματος Οικονομικών Επιστημών δύνανται να κάνουν αίτηση στο Πρόγραμμα Κινητικότητας Erasmus+, εφόσον το επιθυμούν, με βασικές προϋποθέσεις, ωστόσο, τις κάτωθι:

* Ο υποψήφιος/α να έχει την έγκριση του Επιβλέποντα Καθηγητή του/της, για τη μετάβασή του/της στο εξωτερικό μέσω του Erasmus+.
* Αποδεδειγμένη γνώση της γλώσσας του Πανεπιστημίου Υποδοχής ή της Γλώσσας Διδασκαλίας σε αυτό, στο επίπεδο εκείνο που αναγράφεται στον Πίνακα Φοιτητικής Ροής (Διμερή Συμφωνία με το συγκεκριμένο ίδρυμα), ή της επίσημης γλώσσας της χώρας υποδοχής ή του φορέα υποδοχής (στην περίπτωση κινητικότητας για πρακτική άσκηση).

**ΔΙΑΔΙΚΑΣΙΑ ΕΠΙΛΟΓΗΣ**

Οι φοιτητές/τριες που επιθυμούν να συμμετάσχουν στο πρόγραμμα Erasmus+ (Κινητικότητα για σπουδές ή για πρακτική άσκηση) οφείλουν να ακολουθήσουν την εξής διαδικασία:

1. Να λάβουν μέρος στις ενημερωτικές παρουσιάσεις του Προγράμματος Erasmus+ που διοργανώνονται από το Γραφείο Διεθνών & Δημοσίων Σχέσεων του Πανεπιστημίου Ιωαννίνων και από τον Ακαδημαϊκό Συντονιστή του Τμήματος Οικονομικών Επιστημών σε τακτά χρονικά διαστήματα.
2. Να ενημερωθούν από την ιστοσελίδα του Γραφείου Διεθνών & Δημοσίων Σχέσεων ή του Τμήματος Οικονομικών Επιστημών για τον Πίνακα Ροής Φοιτητικής Κινητικότητας (Διμερείς Συμφωνίες), ο οποίος περιλαμβάνει αναλυτικά τα συνεργαζόμενα Πανεπιστήμια υποδοχής με τα οποία το Τμήμα Οικονομικών Επιστημών έχει συνάψει συμφωνία, τον ακριβή αριθμό των θέσεων και το απαιτούμενο επίπεδο γλωσσομάθειας που ορίζει το κάθε Πανεπιστήμιο.
3. Σε ό,τι αφορά την κινητικότητα για πρακτική άσκηση δεν απαιτείται διμερής συμφωνία του Τμήματος Οικονομικών Επιστημών με αντίστοιχο φορέα απασχόλησης. Οι φοιτητές/τριες αναζητούν κατάλληλο φορέα υποδοχής στο εξωτερικό, ανάλογα με τα ακαδημαϊκά, ερευνητικά ή επαγγελματικά τους ενδιαφέροντα, και φροντίζουν να λάβουν Βεβαίωση Αποδοχής (Letter of Acceptance) από τον φορέα απασχόλησης.
4. Να μελετήσουν τους πληροφοριακούς οδηγούς των Πανεπιστημίων που τους ενδιαφέρουν, τους οποίους μπορούν να βρουν στην ιστοσελίδα των αντίστοιχων Πανεπιστημίων.
5. Να καταθέσουν την αίτησή τους ηλεκτρονικά εντός της προκαθορισμένης προθεσμίας στον κατάλληλο σύνδεσμο, ο οποίος ανακοινώνεται από το Γραφείο Διεθνών & Δημοσίων Σχέσεων του Πανεπιστημίου Ιωαννίνων. Η ηλεκτρονική αίτηση πρέπει να συνοδεύεται από τα απαραίτητα δικαιολογητικά, όπως αυτά περιγράφονται στην αντίστοιχη προκήρυξη Κινητικότητας Erasmus+.

**ΚΡΙΤΗΡΙΑ ΕΠΙΛΟΓΗΣ & ΚΑΤΑΤΑΞΗΣ ΤΩΝ ΥΠΟΨΗΦΙΩΝ ΦΟΙΤΗΤΩΝ**

Η επιλογή των φοιτητών/τριων για μετακίνηση στο πλαίσιο του Προγράμματος Erasmus+, είτε πρόκειται για μετακίνηση για σπουδές είτε για πρακτική άσκηση, γίνεται με βάση τα παρακάτω κριτήρια:

**(α) Υποψήφιοι Προπτυχιακοί Φοιτητές**

* Η κατάταξη των προπτυχιακών φοιτητών/τριων γίνεται με βάση τον ακόλουθο αλγόριθμο:

$$Μόρια=\left[\left(\frac{Α}{Β}\right)\*10\*0,3\right]+\left(Γ\*0,7\right)$$

Όπου Α = αριθμός μαθημάτων στα οποία έχουν επιτυχώς εξεταστεί μέχρι τη χρονική στιγμή της αίτησης, Β = αριθμός μαθημάτων στα οποία θα έπρεπε να έχουν εξεταστεί επιτυχώς εάν είχαν απόλυτα ομαλή φοίτηση βάσει του εξαμήνου σπουδών στο οποίο φοιτούν, Γ = μέσος όρος (ΜΟ) βαθμολογίας στα έως την υποβολή της αίτησης επιτυχώς εξετασμένα μαθήματα. Τα Α, Β, και Γ προκύπτουν από το συνημμένο στην αίτηση αντίγραφο αναλυτικής βαθμολογίας. Προτεραιότητα έχει ο φοιτητής/τρια με τον μεγαλύτερο αριθμό μορίων κατά την ημέρα υποβολής της αίτησής του/της. Σε περίπτωση ισοβαθμίας, γίνεται κλήρωση για τις διαθέσιμες θέσεις μεταξύ των ισοβαθμούντων φοιτητών/τριων.

**(β) Υποψήφιοι Μεταπτυχιακοί Φοιτητές και Υποψήφιοι Διδάκτορες**

* Για τους Μεταπτυχιακούς Φοιτητές, η κατάταξη γίνεται με βάση το Μέσο Όρο (ΜΟ) βαθμολογίας του/της στο σύνολο των μαθημάτων του 1ου εξαμήνου του ΠΜΣ. Ο μέσος όρος βαθμολογίας προκύπτει από το συνημμένο στην αίτηση, αντίγραφο αναλυτικής βαθμολογίας. Σε περίπτωση ισοβαθμίας, γίνεται κλήρωση για τις διαθέσιμες θέσεις μεταξύ των ισοβαθμούντων φοιτητών/τριων.
* Για τους Υποψήφιους Διδάκτορες, το Τμήμα Οικονομικών Επιστημών θεωρώντας ότι:
* όλες οι διδακτορικές διατριβές που εκπονούνται στο Τμήμα Οικονομικών Επιστημών είναι αξιόλογες και ισότιμες επιστημονικά.
* Εφόσον ο Επιβλέπων Καθηγητής εγκρίνει τη μετάβαση του υποψηφίου διδάκτορα στο εξωτερικό για την περαιτέρω εξειδίκευσή και εκπαίδευσή του, αυτό σημαίνει αυτομάτως ότι ο υποψήφιος διδάκτορας έχει καλή απόδοση στη διδακτορική του διατριβή.
* Δεν μπορεί να προκύψει κατάταξη/αξιολόγηση των υποψηφίων για την υποτροφία Erasmus+ με βάση την απόδοση στη διδακτορική τους διατριβή, επειδή το τελευταίο είναι αποκλειστική ευθύνη του Επιβλέποντος και της Συμβουλευτικής Επιτροπής.

Προτείνει:

Κατάταξη των Υποψηφίων Διδακτόρων για τις υποτροφίες Erasmus+ με βάση το βαθμό του Μεταπτυχιακού Διπλώματος Ειδίκευσης (ΜΔΕ) σε σχετικό με την Οικονομική Επιστήμη αντικείμενο. Σε περίπτωση ισοβαθμίας, γίνεται κλήρωση για τις διαθέσιμες θέσεις μεταξύ των ισοβαθμούντων φοιτητών/τριων.

Για την κατανομή των θέσεων μεταξύ των τριών (3) κατηγοριών Υποτρόφων Erasmus+, το Τμήμα Οικονομικών Επιστημών υιοθετεί τη σχέση: ΥΔ/ΜΦ/ΠΦ = 1/2/3. Σε περίπτωση μη επαρκών αιτήσεων σε κάποια κατηγορία υποτρόφων, οι πιστώσεις μεταφέρονται στις άλλες κατηγορίες.

Η τελική κατάταξη και κατάσταση των φοιτητών/τριων που επιλέγονται για να συμμετάσχουν στο Πρόγραμμα Erasmus+ ανακοινώνεται από τον Ακαδημαϊκό Συντονιστή και αναρτάται στην ιστοσελίδα του Τμήματος Οικονομικών Επιστημών.

**ΔΙΑΔΙΚΑΣΙΑ ΕΠΙΛΟΓΗΣ ΜΑΘΗΜΑΤΩΝ**

Αφού γίνει η τελική επιλογή των φοιτητών/τριων που θα συμμετάσχουν στο Πρόγραμμα Erasmus+, οι φοιτητές/τριες θα πρέπει, σε συνεννόηση με τον Ακαδημαϊκό Συντονιστή, να συμπληρώσουν τη *Συμφωνία Σπουδών/Μάθησης (Learning Agreement)*, σύμφωνα με το Πρόγραμμα Σπουδών του Τμήματος Οικονομικών Επιστημών και τα μαθήματα που προσφέρει το Πανεπιστήμιο Υποδοχής. Η Συμφωνία Μάθησης περιγράφει το Πρόγραμμα που θα ακολουθήσει ο φοιτητής/τρια στο Ίδρυμα Υποδοχής και υπογράφεται από τα εξής τρία (3) μέρη: (α) τον φοιτητή/τρια, (β) τον Συντονιστή Erasmus+ του Ιδρύματος Προέλευσης, (γ) τον Συντονιστή Erasmus+ του Ιδρύματος Υποδοχής, πριν την αναχώρηση του φοιτητή/τριας στο εξωτερικό.

Οι φοιτητές/τριες θα πρέπει να έχουν υπόψη τους τα κάτωθι:

* Για διάρκεια σπουδών ενός (1) εξαμήνου στο εξωτερικό, θα πρέπει να συμπληρώσουν 30 μονάδες ECTS (φόρτος εργασίας εξαμήνου = 30 ECTS), ενώ για διάρκεια σπουδών δύο (2) εξαμήνων θα πρέπει να συμπληρώσουν 60 μονάδες ECTS (φόρτος εργασίας έτους = 60 ECTS).
* Για τα υποχρεωτικά μαθήματα του Τμήματος Οικονομικών Επιστημών (Τμήμα προέλευσης), τα μαθήματα που θα επιλεγούν/αντιστοιχηθούν στο Πανεπιστήμιο υποδοχής θα πρέπει να έχουν ίδιο ή συναφές κατά 70%-80% περιεχόμενο με τα υποχρεωτικά μαθήματα του Τμήματος προέλευσης. Για τα μαθήματα επιλογής, το ποσοστό αυτό δύναται να είναι μικρότερο, αλλά σε κάθε περίπτωση μεγαλύτερο ή ίσο με 50%.
* Ο Ακαδημαϊκός Συντονιστής είναι αρμόδιος για την επικύρωση των προεπιλεγμένων μαθημάτων, αφού ενδεχομένως υποδείξει αλλαγές ή απορρίψει μαθήματα που επέλεξε ο φοιτητής/τρια, προκειμένου να αντικατασταθούν με περισσότερο συναφή με το πρόγραμμα σπουδών του Τμήματος προέλευσης μαθήματα.
* Σε περίπτωση που κατά τη διάρκεια των σπουδών στο εξωτερικό, ο φοιτητής/τρια επιθυμεί να κάνει αλλαγές στη Συμφωνία Σπουδών (τμήμα “During the Mobility” στη Συμφωνία Σπουδών) επειδή π.χ. κάποιο μάθημα μπορεί να μην προσφέρεται ή για λόγους επικάλυψης στις ώρες διδασκαλίας, θα πρέπει να απευθυνθεί και να στείλει γραπτώς τις αλλαγές στον ακαδημαϊκό συντονιστή του Τμήματος Οικονομικών Επιστημών του Πανεπιστημίου Ιωαννίνων, ο οποίος και θα δώσει την τελική έγκριση. Σημειώνεται ότι οι αλλαγές θα πρέπει να έχουν επίσης εγκριθεί από τον Συντονιστή Erasmus+ του Πανεπιστημίου υποδοχής. Σημειώνεται ότι η τροποποίηση της Συμφωνίας Σπουδών θα πρέπει να γίνει εντός του πρώτου μήνα από την έναρξη των σπουδών στο Πανεπιστήμιο υποδοχής.

Σημειώνεται ότι, όσον αφορά στην Κινητικότητα για πρακτική άσκηση, ο φοιτητής/τρια εφοδιάζεται, πριν την κινητικότητά του, με έγγραφη Συμφωνία Πρακτικής Άσκησης (Learning Agreement for Traineeships), το περιεχόμενο της οποίας έχει προσυμφωνηθεί μεταξύ (α) του φοιτητή/τριας, (β) του Φορέα Υποδοχής, και (γ) του Τμήματος Οικονομικών Επιστημών (Τμήμα Προέλευσης).

**ΔΙΑΔΙΚΑΣΙΑ ΑΝΑΓΝΩΡΙΣΗΣ ΜΑΘΗΜΑΤΩΝ Ή ΠΡΑΚΤΙΚΗΣ ΑΣΚΗΣΗΣ**

Μετά την ολοκλήρωση των σπουδών στο εξωτερικό, το Ίδρυμα υποδοχής αποστέλλει στο Ίδρυμα προέλευσης Πιστοποιητικό Αναλυτικής Βαθμολογίας (Transcript of Records), το οποίο περιλαμβάνει τα μαθήματα που παρακολούθησε ο φοιτητής/τρια κατά το διάστημα παραμονής σε αυτό, μαζί με τη βαθμολογία και τις αντίστοιχες πιστωτικές μονάδες (ECTS). Βάσει των αποτελεσμάτων αυτών, γίνεται η αντιστοιχία των μαθημάτων και των βαθμών στο Τμήμα Οικονομικών Επιστημών του Πανεπιστημίου Ιωαννίνων.

Σημειώνεται ότι οι φοιτητές/τριες δεν έχουν δικαίωμα συμμετοχής στις εξετάσεις του Τμήματος Οικονομικών Επιστημών στο εξάμηνο κατά το οποίο έχουν επιλεγεί και πραγματοποιούν την κινητικότητα Erasmus+. Για παράδειγμα, φοιτητής/τρια που πραγματοποιεί κινητικότητα Erasmus+ στο εαρινό εξάμηνο δεν έχει δικαίωμα συμμετοχής στις εξετάσεις του εαρινού εξαμήνου του Τμήματος Οικονομικών Επιστημών, ακόμα και εάν ενδεχομένως έχει επιστρέψει από την κινητικότητα κατά την περίοδο διεξαγωγής των εξετάσεων από το Τμήμα υποδοχής. Αν, παρόλα αυτά, ο φοιτητής/τρια, συμμετάσχει στην εξεταστική του Τμήματος Οικονομικών Επιστημών του Πανεπιστημίου Ιωαννίνων παρά τη ρητή απαγόρευση, οι διδάσκοντες των μαθημάτων σε καμία περίπτωση δεν θα καταχωρήσουν στο βαθμολόγιο αντίστοιχες βαθμολογίες. Σε κάθε περίπτωση, ο φοιτητής/τρια έχει δικαίωμα συμμετοχής στις επαναληπτικές εξετάσεις του Σεπτεμβρίου, εφόσον έχουν υποβληθεί οι δηλώσεις μαθημάτων των αντίστοιχων εξαμήνων εντός των προβλεπόμενων προθεσμιών.

Στην περίπτωση μετακίνησης μεταπτυχιακών φοιτητών ή υποψήφιων διδακτόρων, το Ίδρυμα Υποδοχής αποστέλλει στο Ίδρυμα Προέλευσης Πιστοποιητικό Αναλυτικής Βαθμολογίας (ή αντίστοιχη Βεβαίωση) που πιστοποιεί την επιτυχημένη ολοκλήρωση της κινητικότητας στο πλαίσιο της μεταπτυχιακής εργασίας ή της διδακτορικής διατριβής, αντίστοιχα. Το Τμήμα Οικονομικών Επιστημών φροντίζει για την αναγραφή της περιόδου μετακίνησης στην αναλυτική βαθμολογία του μεταπτυχιακού προγράμματος σπουδών, ή την συμπερίληψη της πραγματοποιηθείσας μετακίνησης στο φάκελο των υποψήφιων διδακτόρων.

Μετά την ολοκλήρωση της πρακτικής άσκησης, ο φοιτητής/τρια αποστέλλει στο Ίδρυμα προέλευσης τη Συμφωνία Πρακτικής Άσκησης, με συμπληρωμένο και υπογεγραμμένο από το φορέα υποδοχής το πεδίο «Βεβαίωση πραγματοποίησης πρακτικής άσκησης». Η συμπλήρωση και η υπογραφή από το φορέα υποδοχής του προαναφερθέντος πεδίου της Συμφωνίας Σπουδών πιστοποιεί την επιτυχημένη ολοκλήρωση της πρακτικής άσκησης. Βάσει της Συμφωνίας Σπουδών, το Τμήμα Οικονομικών Επιστημών αναγνωρίζει την περίοδο πρακτικής άσκησης, χορηγεί πιστωτικές μονάδες ECTS, και φροντίζει για την αναγραφή στην αναλυτική βαθμολογία του φοιτητή/τριας και την καταγραφή της πρακτικής άσκησης στο Παράρτημα Διπλώματος. Στην περίπτωση κινητικότητας για πρακτική άσκηση πρόσφατα αποφοίτων δεν χορηγούνται πιστωτικές μονάδες ECTS

**ΕΠΙΤΥΧΗΣ Ή ΑΝΕΠΙΤΥΧΗΣ ΑΝΤΑΠΟΚΡΙΣΗ ΣΤΟ ΠΡΟΓΡΑΜΜΑ ΣΠΟΥΔΩΝ Ή ΠΡΑΚΤΙΚΗΣ ΑΣΚΗΣΗΣ**

Προκειμένου να θεωρηθεί επιτυχής η συμμετοχή στο Πρόγραμμα Σπουδών Erasmus+, ο φοιτητής/τρια θα πρέπει να παρακολουθήσει και να συμμετάσχει στις εξετάσεις όλων των μαθημάτων που περιλαμβάνονται στη Συμφωνία Σπουδών, και όχι να επιλέξει να παρακολουθήσει ή να εξεταστεί μόνο σε μερικά από αυτά. Το γεγονός της μη-συμμετοχής στις παρακολουθήσεις και τις εξετάσεις όλων των μαθημάτων συνεπάγεται ανεπιτυχή ανταπόκριση και τη συνέπεια της μη καταβολής του 20% της υποτροφίας ή και ακόμη της επιστροφής μέρους ή όλου του ποσού αυτής. Δεν θα ζητείται επιστροφή της υποτροφίας στις περιπτώσεις που ο φοιτητής/τρια δεν μπόρεσε να ολοκληρώσει τις προσυμφωνημένες δραστηριότητές του/της στο εξωτερικό λόγω απόλυτα αιτιολογημένης ανωτέρας βίας (π.χ. λόγω απρόβλεπτης έκτακτης κατάστασης ή συμβάντος πέρα από τον έλεγχο του μετακινούμενου, το οποίο δεν μπορεί να αποδοθεί σε λάθος ή αμέλειά του), η οποία θα εξεταστεί από τον Ακαδημαϊκό Συντονιστή του Τμήματος Οικονομικών Επιστημών.

Σε ό,τι αφορά την πρακτική άσκηση, ο φοιτητής/τρια θα πρέπει να ολοκληρώσει κατ' ελάχιστον πρακτική άσκηση διάρκειας 60 ημερολογιακών ημερών. Σε περίπτωση που η πρακτική άσκηση προέβλεπε περίοδο μετακίνησης μεγαλύτερη των 60 ημερολογιακών ημερών, εάν ο φοιτητής/τρια ολοκληρώσει το προαναφερθέν ελάχιστο όριο, τότε μπορεί να διακόψει την μετακίνηση. Σε αυτή την περίπτωση δικαιούται την οικονομική επιχορήγηση που αντιστοιχεί στο διάστημα των 60 ημερολογιακών ημερών.

**ΕΙΣΕΡΧΟΜΕΝΗ ΚΙΝΗΤΙΚΟΤΗΤΑ ERASMUS+**

Το Τμήμα Οικονομικών Επιστημών υποδέχεται εισερχόμενους φοιτητές Erasmus+ από όλους τους κύκλους σπουδών και από όλα τα Ιδρύματα Προέλευσης με τα οποία υπάρχει ενεργή Διμερής Συμφωνία. Η βασική προϋπόθεση συμμετοχής των εισερχόμενων φοιτητών στο πρόγραμμα σπουδών του Τμήματος είναι η καλή γνώση (τουλάχιστον επιπέδου Β2) της αγγλικής γλώσσας.

Οι λεπτομέρειες σχετικά με την διαδικασία αίτησης καθορίζονται από το Γραφείο Διεθνών και Δημοσίων Σχέσεων του Πανεπιστημίου Ιωαννίνων. Το Γραφείο Διεθνών και Δημοσίων Σχέσεων του Πανεπιστημίου Ιωαννίνων ενημερώνει επίσης τη Γραμματεία του Τμήματος Οικονομικών Επιστημών για τη διαδικασία εγγραφής των φοιτητών/τριων Erasmus+ στο φοιτητολόγιο, και την έκδοση των απαραίτητων Πιστοποιητικών Αναλυτικής Βαθμολογίας στην αγγλική γλώσσα με τη λήξη της περιόδου σπουδών.